<https://www.csakatestemenat.hu/2017/01/itt-van-peldaul-ez-a-ferfikerdes-fasznak-kell-rola-beszelni/>
<http://schema.org/description>
"Szabad egy körre? – Beszélgetések szexről, szabadságról, szerelemről | WMN Engem rengeteg kérdés foglalkoztat a pasikkal kapcsolatban. Kettővel élek együtt, ebből az egyiknek az anyja vagyok, felelősnek érzem magam nemcsak az ő boldogságáért, de részben az ő generációja nőinek a boldogságáért is. A másikkal egy elég klassz házasságban élek, és hogy ez így maradjon, fontos, hogy jól értsük egymást. És vannak kalandjaim is, idegen férfiakkal, mert arra is szükségem van. És dolgozom pasikkal, találkozom férfiakkal az élet minden területén. Szeretek velük létezni. Beszélgetni, veszekedni, együtt gondolkodni, flörtölni, szexelni, barkácsolni, főzni, levelezni és ki tudja, még számtalan dolgot. De jó tapasztalaim ellenére is sokszor élem meg, hogy nem értjük, vagy konzisztensen félreértjük egymást. Más világ vagyunk. Nyilván ez lehet vonzó, de lássuk be, problémák forrása is. Én, személy szerint szeretném jobban érteni a férfiakat, akikkel valami dolgom van. Szavakkal és szavak nélkül. Az biztos, hogy érdemtelenül kevés szó esik a férfiak erotikájáról, a férfiakra vonatkozó társadalmi szerepelvárásokról, a férfiak szexuális egészségéről, energiaháztartásáról, egyensúlyáról, vágyairól, hogy ők hogyan látják, élik meg a párkapcsolatukat. Párokkal dolgozva azt látom, hogy a szexben, intimitásban gyakran fakadnak kommunikációs nehézségek a fiúk és lányok eltérő szocializációjából. Sok nő küzd azzal, hogy a testével való egészséges, bensőséges, gátlásoktól mentes kapcsolatot legalább felnőtt korára ki tudja alakítani. Hogy a testi, erotikus kommunikációt természetessé tegye. A lányok neveltetésében ez még mindig rengeteg tabuval, elfojtással, bűntudattal, szégyennel terhelt terület. Nem csoda, ha idegen, akár ijesztő a férfi, aki pillanatok alatt lemeztelenedik, szólni nem tud, de jönne, tolakodna, a vágyával, ágaskodó farkával. Vagy idegen, mert tétovázik, mert nem meri kimutatni őszintén a vágyait. Nem egy férfitól hallom ennek a másik oldalát, hogy mennyire bénító, elidegenítő, frusztráló és vágylohasztó tud lenni a folyamatos beszédkényszer. „Úgy érzem fényévekre vagy tőlem. Az illatodra, a bőrödre, az érintésedre, a közelségedre vágyom!” Ugyanazt vágyjuk mindketten: a figyelmet, a kapcsolódást, a közelséget, az intimitást, legfeljebb a nyelv más, amin ezt képesek vagyunk megfogalmazni egymás felé. A kérdés, hogy ki hogyan talál mindezek ellenére is utat egymás felé."
<https://www.csakatestemenat.hu/2017/01/itt-van-peldaul-ez-a-ferfikerdes-fasznak-kell-rola-beszelni/>